Flemming Hansen (KF), 2001-10-25:
Jeg skal huske at sige, at CD ligesom Det Konservative Folkeparti kan støtte forslaget.
Og så skal jeg sige til hr. Ole Hækkerup, at det for mig lød, som om hr. Ole Hækkerup kom til at sige, at det var forkert at markere sig i politik.
Jeg troede faktisk, det var det, politik bl.a. gik ud på.
Det er da rigtigt, at vi er glade for at markere os på det område her.
Vi synes, det er et meget væsentligt område.
Bemærkningerne i beslutningsforslaget skal jeg vende tilbage til.
Jeg synes, det er interessant at se, at stadig flere undersøgelser, ja, alle undersøgelser, man ser i øjeblikket, bekræfter, at mennesker har mere lyst end nogen sinde før til at starte egen virksomhed, også højt oppe i alderen.
Og det mener jeg, uanset hvad partifarve vi skulle have, er et meget positivt problem.
Men det er desværre også sådan, at de færreste tør, og det er desværre sådan, at Danmark er det land, hvor de færreste tør.
Vi er blevet sådan en flok af tryghedsnarkomaner, der ikke rigtig tør springe ud i noget, og derfor har vi en meget lav kvote for, hvor mange der starter virksomhed.
Og det er vores udgangspunkt for at genfremsætte dette forslag.
Jeg noterede med glæde ministerens bemærkninger om det hensigtsmæssige i efterbeskatningsniveauet.
Vi vil ikke ændre efterbeskatningsniveauet, for at nogle skal snyde i skat, men for at det ikke skal være en hæmsko for, at man bruger ordningen.
Lad mig understrege, at sådan forstod jeg også ministerens svar.
Så vil jeg hæfte mig ved aldersgrænsen, som nu er blevet 46 år.
Dengang jeg brugte Etableringsfonden, var aldersgrænsen 40 år, kan jeg huske, og der var man jo gammel, når man var 40, så var man jo meget tæt på at skulle kigge på kirkeministeren, når man talte til ministerbænkene.
46 år er ingen høj alder i dag, og vi ser heldigvis i dag, at masser af mennesker starter virksomhed, også selv om de er 50 år.
Vi ser f.eks. i øjeblikket en enkelt bank, der skal af med 3.500 mennesker, fordi to banker er fusioneret.
Og det er glædeligt at observere, at mange af disse mennesker i virkeligheden har lyst til at starte virksomhed selv.
De vil altså gerne realisere den drøm, det er for de fleste mennesker, der starter egen virksomhed, og derfor synes jeg ikke, det er unaturligt at spørge, om vi så ikke skulle hæve den dér grænse lidt.
Det kan da godt være, at den ikke skal være 65 år, men jeg vil meget gerne gå med til, at vi bare løftede den til 55 år, så var det et godt skridt på vejen.
Hvis ministeren vil lukke op for en forhandling på det område, så ser vi det gerne.
Og så er der endelig problemerne med at overtage en virksomhed i selskabsform.
Der er jeg selvfølgelig meget belastet af, at jeg kender den virkelige verden.
De fleste virksomheder drives i selskabsform i dag, og jeg erkender blankt, at det giver nogle meget tekniske problemer, hvis man har en etableringskontoordning, som bygger på, at man starter uden for selskabsordningen, og så går over i selskabsordningen.
Men jeg mener faktisk, at ministeren på flere områder har vist, at han er et ganske fornuftigt menneske, så det kan formentlig ikke være et problem, hvis vi er enige om at løse det.
Vi skal ikke løse det for at lave skattefiduser, men vi skal løse det, fordi det kan være formålstjenligt, når en virksomhed er drevet i selskabsform, at man så også kan bruge sin etableringskonto til det.
Jeg understreger, at det ikke er for at lave fiduser, men hvis folk nu har sparet op og de gerne vil overtage en virksomhed, der er i selskabsform, hvorfor skulle det så ikke være en mulighed?
Lad os dog løse det teknisk.
Hvis vi har viljen, kan vi gøre det, og Det Konservative Folkeparti har viljen.
Jeg synes rent faktisk, det er et helt godt forslag, vi har været med til at fremsætte her.